Man erg beseer toe hy tiener uit see probeer red‘n NSRI-reddingspan (Foto: NSRI, Facbook) ŉ Jong man is ernstig beseer toe hy probeer het om ŉ 13-jarige meisie by Port Alfred uit die see te red. Die tiener, van Gqeberha (Port Elizabeth), is laat Sondagmiddag deur seestrome die see ingetrek en die 20-jarige man het haar te hulp gesnel. Die man woon in die omgewing van Port Alfred in die Oos-Kaap. “Lede van die Nasionale Seereddingsinstituut (NSRI) by Port Alfred het Sondag 17:21 gereageer op ŉ noodoproep. Op die toneel aangekom, was dit duidelik dat die jong man óók deur seestrome meegesleur is en hulp benodig het,” het Keryn van der Walt, woordvoerder van die NSRI by Port Alfred, gesê. Terwyl reddingspanne die man bygestaan het, kon familielede van die 13-jarige dit regkry om haar uit die see te haal. “Op die strand het paramedici pulmonêre resussitasie op die tiener uitgevoer. Ondanks al hul pogings kon sy egter nie bygebring word nie en is dood verklaar,” het Van der Walt gesê. Die 20-jarige is intussen met ŉ boot uit die see gered en ŉ paramedikus het sy wonde op die boot behandel. “Hy is erg beseer en is op die strand deur paramedici gestabiliseer voordat hy na ŉ nabygeleë hospitaal geneem is,” het Van der Walt gesê. “Hy sterk tans aan.” Die polisie ondersoek die tiener se dood. Polisieduikers is ook nog op soek na ŉ jong man wat op Nuwejaarsdag in die see naby Jeffreysbaai in die Oos-Kaap verdwyn het. Die man het omtrent 14:00 Saterdag onder die water verdwyn, 800 m noord van Jeffreysbaai se hoofstrand. “Die NSRI het saam met nooddienste op die voorval gereageer en ŉ uitgebreide soektog na die man is begin,” het Paul van Jaarsveld, stasiebevelvoerder van die NSRI in Jeffreysbaai, gesê. Die soektog is Sondag voortgesit, maar daar was teen Maandag nog geen teken van die man nie. “Ons dink aan die vermiste man se familie in hierdie moeilike tyd.”